‘Bendelid’ 4 lewenslange vonnisse opgelê vir moordArgieffoto ŉ Man is Donderdag vier lewenslange vonnisse in die Wes-Kaapse hooggeregshof opgelê vir die moord op vier mense in Atlantis in 2017 in dié provinsie. Volgens kapt. FC van Wyk, woordvoerder van die polisie, is dié slagoffers op 17 September deur Adrian Leonard (27) en ŉ onbekende persoon genader waarna Leonard met ŉ vuurwapen op hulle losgebrand het. ŉ Vrou (27) en drie mans, onderskeidelik 21, 24 en 42 jaar oud, het op die toneel aan hulle beserings beswyk. Dié voorval is destyds by die polisie aangemeld waarna ŉ intensiewe polisie-ondersoek van stapel gestuur is om die skuldige aan die pen te laat ry. Leonard is enkele weke daarna in hegtenis geneem vir sy betrokkenheid by die moorde. ŉ Nadoodse ondersoek het daarop gedui dat al vier weens skietwonde omgekom het. Leonard is glo ŉ bendelid en die slagoffers het aan ŉ ander opposisiebende behoort, het Van Wyk verduidelik. Leonard is vroeër vandag ŉ verdere vyf jaar tronkstraf opgelê vir vyf aanklagte van die besit van ŉ onwettige vuurwapen asook nog vyf jaar vir ses aanklagte van die besit van onwettige ammunisie. Lt.genl. Khombinkosi Jula, provinsiale polisiekommissaris, het dié vonnis verwelkom. Volgens Van Wyk dui Leonard se vonnis daarop dat die ondersoek na ernstige misdade, soos moord, prioriteit in die provinsie geniet.